Tomi Rahula

Algusaastad ja muusikaline haridus

Tomi Rahula on laulnud RAM-i Poistekooris ja Tallinna Poistekooris.
Tomi on õppinud Eesti Muusika- ja Teatriakadeemias elektronmuusikat professor Lepo Sumera juures ning koorijuhtimist professor Kuno Arengu ja dotsent Jüri Renti juures. 2002/03. õppeaastal õppis ta koorijuhtimist Helsingi Jean Sibeliuse nimelises Muusikaakadeemias professor Matti Hyökki juures.

Teletöö

Tomil on olnud aktiivne roll paljude populaarsete muusikasaadete teleproduktsioonides, nagu “Tähed muusikas”, “Su nägu kõlab tuttavalt”, “Me armastame Eestit”, “Laula mu laulu”, “Ärapanija”, “Eesti otsib superstaari”, “Väikesed hiiglased” jne. 
Tomi Rahula on alates juunist 2018 Eesti Laulu peaprodutsent.

Dirigent

Tomi Rahula oli aastatel 2000–2002 Soome Poistekoori peadirigent.
2012. ja 2013. aastal toimunud Popkooripeol dirigeeris Tomi mitut laulu.

Esinemised meedias ja ansamblites

Aastatel 2005–2017 oli Tomi Rahula ansamblis Tanel Padar & The Sun klahvpillimängijaks. Bänd lõpetas tegevuse 2017 aastal.
2006. aasta Raadio 2 Unistuste bändis mängis Tomi Rahula klahvpille. Bändi kuulusid veel Lenna Kuurmaa (vokaal), Elmar Liitmaa (kitarr), Raul Vaigla (bass), Kallervo Karu (trummid) ja DJ Critikal. Esitati Raadio 2 Aastahitt 2006 küsitluse välismaiste lugude võidulaul, milleks osutus Justin Timberlake'i "SexyBack".
Aastatel 2007–2010 oli Tomi saates "Tähed muusikas" klaverimängija ja meeskonna kapten.
2010–2012 tegi Tomi Rahula koos Stig Rästaga muusikaprojekti Outloudz. Nad saavutasid konkursil Eesti Laul 2011 teise koha.
Alates 2013. aasta sügisest on TV3 suure telemängu "Me armastame Eestit" stuudiobändiks Tomi Rahula bänd. Bänd esitab tunnuslugu ja aitab esitada muusikalisi küsimusi

Teosed

Tomi Rahula kirjutab muusikat ise.
Tomi on üks 1998. aasta Eurovisiooni lauluvõistlusel Birminghamis esitatud laulu "Mere lapsed" autoreid.
Rahula kirjutas Eesti Jalgpalli Liidu hümni "Võiduhüüd", mille tekstis on kasutatud Marie Underi ja Karl Eduard Söödi loomingut. Teose salvestamist saab kuulata ja vaadata ERR kodulehelt. Teos on kirjutatud orkestrile, segakoorile ja poistekoorile.
Tuntuks on saanud Tomi a cappella kooriteosed, mis on jäädvustatud CD-l "Ave Maria".
Kõige värskem Tomi Rahula kirjutatud teos on 2013. aasta juunis valminud "Räägi tasa minuga", mis salvestati muuhulgas ka Tallinna Poistekoori 25. aastapäeva CD-le.
Koos Margus Piiki ja Anni Rahulaga kirjutatud laul "Feel Me Now" osales Eesti Laulu 2017 finaalis. Laulu esitas Liina Ariadne Pedanik. Laul saavutad finaalis viienda koha.

Sportlaskarjäär

Lisaks muusiku elukutsele on Tomi Rahula alates 2011. aastast ka litsentseeritud jalgpallikohtunik.
2011. ja 2012. aastal autasustas Eesti Jalgpalli Liit Tomi Rahulat kümne aktiivsema kohtuniku kategoorias teise koha saavutamise puhul. Tomi Rahula vilistas oma esimesel hooajal 72 mängu.
2013. aasta pani Rahula EJL galaks kokku ka Eesti Jalgpalli Unistuste Bändi.
Rahula on ka Eesti Jalgpalli Liidu Staadionilaulupeo eestvedaja.
Alates 2014. aastast kuni 2016. töötas Tomi Eesti Jalgpalli Liidus projektijuhina. Rahula tegeles EJL-is näiteks staadionilaulupeo, maakondade ja Tallinna koondise vahel toimuvate Eesti maavõistluste, naaberriikidega peetavate 100+ maavõistluste ja karikafinaaliga, aga ka hooaja avamise ja lõpetamise ning koondise mängude kontseptsiooni arendamisega, et parandada kõigi nimetatud ürituste emotsionaalset kvaliteeti ja pidulikkust.

Isiklikku

Tomi Rahula on Tõnis ja Lydia Rahula poeg. Tomil on ka vanem õde Teve. 
Tomi Rahula on alates 2013. aasta 24. juunist abielus Eesti Jalgpalli Liidu presidendi Aivar Pohlaku tütre Anni Rahulaga (end Pohlak). Mõlemad on jalgpallikohtunikud. 2017. aasta 28. juunil sündis paarile tütar Rubi Rahula.
Peres kasvab ka koer Fifa.
2017. aasta mais avaldasid Anni ja Tomi Rahula raamatu “Tule meie juurde”, mille kirjutas Piret Kooli ning mis käsitleb kunstliku viljastamise muresid ja normaalsust ning räägib suhte hoidmise tähtsusest. Kirjastus Pilgrim välja antud raamat saavutas kiiresti populaarsuse.
Varasemast abielust endise laulja Ithaka Mariaga on Tomi Rahulal tütar Agathe Vega Rahula.